CELEX: 32016D0120
Language: hu
Date: 2016-01-28 00:00:00
Title: A Bizottság (EU) 2016/120 végrehajtási határozata (2016. január 28.) a közbeszerzésben hivatkozható kiterjeszthető üzleti beszámolási nyelv 2.1-es változatának elismeréséről (EGT-vonatkozású szöveg)

29.1.2016   
            
            
               HU
            
            
               Az Európai Unió Hivatalos Lapja
            
            
               L 23/77
            
         A BIZOTTSÁG (EU) 2016/120 VÉGREHAJTÁSI HATÁROZATA
   (2016. január 28.)
   a közbeszerzésben hivatkozható kiterjeszthető üzleti beszámolási nyelv 2.1-es változatának elismeréséről
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az európai szabványosításról, a 89/686/EGK és a 93/15/EGK tanácsi irányelv, a 94/9/EK, a 94/25/EK, a 95/16/EK, a 97/23/EK, a 98/34/EK, a 2004/22/EK, a 2007/23/EK, a 2009/23/EK és a 2009/105/EK európai parlamenti és tanácsi irányelv módosításáról, valamint a 87/95/EGK tanácsi határozat és az 1673/2006/EK európai parlamenti és tanácsi határozat hatályon kívül helyezéséről szóló, 2012. október 25-i 1025/2012/EU európai parlamenti és tanácsi rendeletre (1) és különösen annak 13. cikke (1) első bekezdésére,
   az IKT-szabványosítással foglalkozó, több érdekelt felet tömörítő európai platformmal és az ágazati szakértőkkel folytatott konzultációt követően,
   mivel:
   
               (1)
            
            
               A szabványosítás fontos szerepet tölt be az „Európa 2020: az intelligens, fenntartható és inkluzív növekedés stratégiája” című bizottsági közleményben (2) meghatározott „Európa 2020” stratégia előmozdításában. A termék- vagy szolgáltatáspiacokon a más termékekkel vagy rendszerekkel való összeegyeztethetőség és interoperabilitás, a technológiafejlesztés előmozdítása és az innováció támogatása érdekében az „Európa 2020” stratégia számos kiemelt kezdeményezése hangsúlyozza az önkéntes szabványosítás fontosságát.
            
         
               (2)
            
            
               Az egységes digitális piac megvalósítása kulcsfontosságú prioritás az Európai Unió számára, amint azt a 2015-ös éves növekedési stratégiáról szóló bizottsági közlemény (3) is hangsúlyozza. A Bizottság a digitális egységes piacra vonatkozó stratégiáról szóló közleményében (4) kiemelte a szabványosítás és az interoperabilitás szerepét a hosszú távú növekedési potenciállal rendelkező európai digitális gazdaság megteremtésében.
            
         
               (3)
            
            
               A digitális társadalomban a szabvány jellegű dokumentumok elengedhetetlenné váltak az eszközök, az alkalmazások, az adattárak, a szolgáltatások és a hálózatok interoperabilitásának biztosításához. „Az európai szabványok stratégiai jövőképe: az európai gazdaság fenntartható növekedésének elősegítése és gyorsítása 2020-ig” című bizottsági közlemény (5) elismeri az információs és kommunikációs technológiák (IKT) terén a szabványosításnak azt a sajátosságát, hogy az IKT-megoldásokat, -alkalmazásokat és -szolgáltatásokat gyakran olyan globális IKT-fórumok és -konzorciumok fejlesztik, amelyek vezető IKT-szabványosítási szervezetté váltak.
            
         
               (4)
            
            
               Az 1025/2012/EU rendelet célja az európai szabványosítási keretrendszer korszerűsítése és javítása. Olyan rendszert alakít ki, amelynél a Bizottság dönthet annak megállapításáról, hogy a nem európai, nemzetközi vagy nemzeti szabványügyi szervezetek által elfogadott IKT műszaki előírások közül melyek azok, amelyek a legrelevánsabbak és a legszélesebb körben elfogadottak. A hardver, szoftver vagy információs technológiai szolgáltatások közbeszerzése során az IKT műszaki előírások teljes körének kihasználása lehetővé teszi az eszközök, a szolgáltatások és az alkalmazások közötti interoperabilitást, segít elkerülni a technológiai bezáródást a közigazgatásban, ami akkor fordul elő, ha a saját tulajdonú IKT-megoldások alkalmazása miatt egy beszerzési szerződés lejártával a közbeszerző nem tud szolgáltatót váltani, valamint ösztönzi a versenyt az interoperábilis IKT-megoldások szolgáltatásainak piacán.
            
         
               (5)
            
            
               A közbeszerzésben akkor lehet IKT műszaki előírásokra hivatkozni, ha azok megfelelnek az 1025/2012/EU rendelet II. mellékletében foglalt követelményeknek. Az említett követelményeknek való megfelelés garantálja a hatóságok számára, hogy az IKT műszaki előírások kidolgozása során érvényesüljenek a Kereskedelmi Világszervezet által a szabványosítás területén elismert következő elvek: a nyitottság, a méltányosság, az objektivitás és a hátrányos megkülönböztetés tilalma.
            
         
               (6)
            
            
               Az IKT előírások kiválasztására vonatkozó határozat elfogadására a Bizottság 2011/C 349/04 határozatával (6) létrehozott, az IKT-szabványosítással foglalkozó, több érdekelt felet tömörítő európai platformmal folyatott konzultációt, illetve ágazati szakértőkkel való egyéb konzultációkat követően kerülhet sor.
            
         
               (7)
            
            
               Az IKT-szabványosítással foglalkozó, több érdekelt felet tömörítő európai platform 2015. február 26-án az 1025/2012/EU rendelet II. mellékletében foglalt követelmények alapján értékelte a kiterjeszthető üzleti beszámolási nyelv 2.1-es változatát (XBRL 2.1), és pozitív véleményt nyilvánított a közbeszerzésben való hivatkozhatóságának elismeréséről. Ezt követően az XBRL 2.1-es változatának értékeléséről konzultáció folyt ágazati szakértőkkel is, akik megerősítették az új változat elismerésére vonatkozó pozitív véleményt.
            
         
               (8)
            
            
               Az XBRL 2.1 egy, a digitális üzleti jelentéstételhez használható műszaki előírás, amelyet az XBRL International elnevezésű globális nonprofit konzorcium kezel. A konzorciumnak mintegy 600, köz- és magánszférabeli szervezet a tagja a világ minden részéről. A konzorcium célja a közérdek védelmében a jelentéstétel javítása.
            
         
               (9)
            
            
               Az XBRL 2.1 az üzleti és pénzügyi adatok széles skálája esetében alkalmazható. Egyszerűsíti a belső és külső döntéshozatalok alapjául szolgáló üzleti és pénzügyi jelentések elkészítését. Az XBRL 2.1 használata révén a vállalatok, illetve más olyan jogalanyok, amelyek pénzügyi adatokat és üzleti jelentéseket állítanak elő, automatizálni tudják az adatgyűjtést.
            
         
               (10)
            
            
               Az XBRL 2.1-et ezért el kell ismerni a közbeszerzésben hivatkozható IKT műszaki előírásként,
            
         ELFOGADTA EZT A HATÁROZATOT:
   1. cikk
   A kiterjeszthető üzleti beszámolási nyelv 2.1-es változata a közbeszerzésben hivatkozható.
   2. cikk
   Ez a határozat az Európai Unió Hivatalos Lapjában való kihirdetését követő huszadik napon lép hatályba.
   
      Kelt Brüsszelben, 2016. január 28-án.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 316., 2012.11.14., 12. o.
   
   
      (2)  COM(2010) 2020 végleges, 2010. március 3.
   
      (3)  COM(2014) 902 final, 2014. november 28.
   
      (4)  COM(2015) 192 final, 2015. május 6.
   
      (5)  COM(2011) 311 végleges, 2011. június 1.
   
      (6)  A Bizottság 2011. november 28-i 2011/C 349/04 határozata az IKT-szabványosítással foglalkozó, több érdekelt felet tömörítő európai platform létrehozásáról (HL C 349., 2011.11.30., 4. o.).